b'\n_START_ARTICLE_\nJudinio pilkapynas\n_START_SECTION_\nPilkapynai\n_START_PARAGRAPH_\nPirmasis pilkapynas yra Judinio kairiajame krante. Pilkapyn\xc4\x85 sudaro apie 80 pilkapi\xc5\xb3, i\xc5\xa1sid\xc4\x97s\xc4\x8diusi\xc5\xb3 100 x 400 m plote. Dauguma pilkapi\xc5\xb3 apardyti ariant \xe2\x80\x93 1920-1925 pilkapyno teritorija buvo ariama, buvo randama \xc5\xbeirg\xc5\xb3 kaul\xc5\xb3, balnakilpi\xc5\xb3, \xc5\xbe\xc4\x85sl\xc5\xb3. Pilkapi\xc5\xb3 sampilai \xc5\xbeemo pusrutulio formos, nuo 5-8 iki 14 m skersmens ir nuo 0,4-0,5 iki 1,5-1,8 m auk\xc5\xa1\xc4\x8dio; auk\xc5\xa1tesnieji sampilai apjuosti 1,5 m plo\xc4\x8dio ir apie 0,4 m gylio grioviu; keli\xc5\xb3 pilkapi\xc5\xb3, esan\xc4\x8di\xc5\xb3 pilkapyno p.v. gale, sampilai \xc5\xbeemi ir plok\xc5\xa1ti._NEWLINE_Antrasis pilkapynas yra Judinio de\xc5\xa1iniajame krante. J\xc4\xaf sudaro apie 100 pilkapi\xc5\xb3. Daugumos pilkapi\xc5\xb3 sampilai apardyti arba sul\xc4\x97k\xc5\xa1t\xc4\x97j\xc4\x99, keli j\xc5\xb3 siekia 1,5 m auk\xc5\xa1t\xc4\xaf, yra sampilus juosusi\xc5\xb3 griovi\xc5\xb3 \xc5\xbeymi\xc5\xb3.\n_START_SECTION_\nTyrimai\n_START_PARAGRAPH_\n1969 m. Istorijos ir etnografijos muziejaus (dab. Lietuvos nacionalinis muziejus) archeologai i\xc5\xa1tyr\xc4\x97 (tyrim\xc5\xb3 vadov\xc4\x97 Bron\xc4\x97 Tautavi\xc4\x8dien\xc4\x97) 8 pilkapius \xe2\x80\x93 po 4 i\xc5\xa1 abiej\xc5\xb3 pilkapyn\xc5\xb3. Tirt\xc5\xb3 pilkapi\xc5\xb3 sampilai buvo supilti i\xc5\xa1 sm\xc4\x97lio, pagrindus deng\xc4\x97 smulki\xc5\xb3 deg\xc4\x97si\xc5\xb3 sluoksnelis. Pirmojo pilkapyno pilkapiuose kap\xc5\xb3 nerasta, antrojo \xe2\x80\x93 dviej\xc5\xb3 pilkapi\xc5\xb3 sampiluose rasta sudegint\xc5\xb3 mirusi\xc5\xb3j\xc5\xb3 kaul\xc5\xb3, viename, pilkapyno pietrytiniame pakra\xc5\xa1tyje \xe2\x80\x93 apdegusi\xc5\xb3 sulau\xc5\xbeyt\xc5\xb3 \xc5\xbealvarini\xc5\xb3 papuo\xc5\xa1al\xc5\xb3: vytin\xc4\x97s ir plok\xc5\xa1\xc4\x8diais u\xc5\xbekeistais galais antkakli\xc5\xb3 dali\xc5\xb3, pasagin\xc4\x97s seg\xc4\x97s lie\xc5\xbeuv\xc4\x97lis, du \xc5\xbevangu\xc4\x8diai, apyrank\xc4\x97 stor\xc4\x97jan\xc4\x8diais galais, trikampio pj\xc5\xabvio apyrank\xc4\x97s fragmentai, du moliniai verpstukai, lipdytos keramikos._NEWLINE_Pilkapi\xc5\xb3 forma, sampilai, laidojimo papro\xc4\x8diai b\xc5\xabdingi IX a. \xe2\x80\x93 XII a. lietuviams. X a. - XI a. radiniai saugomi Lietuvos nacionaliniame muziejuje.'